Výzva na podávanie žiadostí o štipendium Martina Filka v roku 2017
Cieľ Štipendia Martina Filka
Cieľom Štipendia Martina Filka je v záujme skvalitnenia tvorby verejných politík umožniť štátnej správe získať pre prácu absolventov popredných zahraničných vysokých škôl.
V rámci Štipendia Martina Filka je možné získať štipendium na pokrytie študijných nákladov (školné, životné náklady, cestovné, náklady na študijné pomôcky a cestovné poistenie) počas maximálne dvoch akademických rokov, za čo sa podporený žiadateľ zaviaže odpracovať  tri roky v štátnej správe.
Oprávnení žiadatelia
Oprávnenými žiadateľmi sú občania SR, ktorí sa uchádzajú o štúdium (v prípade ich vybratia im nárok na štipendium vzniká až po zápise na štúdium), sú prijatí na štúdium alebo už študujú na vysokých školách v zahraničí, a toto štúdium je rovnocenné vysokoškolskému štúdiu druhého stupňa alebo tretieho stupňa dennou formou štúdia v podporovaných študijných oblastiach. V rámci výzvy je možné podať len jednu žiadosť.

Vysoké školy, na ktoré sú študenti prijatí alebo na ktorých už študujú, sa musia umiestniť do 200. miesta vrátane v rebríčku hodnotenia univerzít Shanghai Academic Ranking of World Universities 2016 alebo do 200. miesta vrátane v rebríčku RePEc.
Termín podania žiadosti
Žiadosť spolu s prílohami v listinnej i elektronickej forme je potrebné zaslať do polnoci 2. mája 2017 (utorok). Žiadosti, ktoré budú zaslané po 2. máji 2017 alebo nebudú doručené v listinnej podobe do 9. mája 2017 nebudú zohľadnené. Pri listinnej forme žiadosti je rozhodujúci dátum podania, t. z. odtlačok poštovej pečiatky alebo prezentačnej pečiatky ministerstva. Na obálke je potrebné uviesť označenie „Štipendium Martina Filka“.

Poštová adresa: Ministerstvo školstva, vedy, výskumu a športu SR, Stromová 1, 813 30 Bratislava 1
Podateľňa - úradné hodiny
Pondelok a piatok: 8.00 - 14.00 hod.
Utorok až štvrtok: 8.00 – 15.00 hod.
Obedná prestávka: 12.00 - 12.30 hod.

Vyplnenú žiadosť v elektronickej podobe spolu s naskenovanými prílohami je potrebné zaslať na e-mailovú adresu odbor.vsv@minedu.sk. Maximálna veľkosť žiadosti spolu s prílohami je 7 MB.
Podporované študijné oblasti a ponúkané pozície
Tým, že cieľom Štipendia Martina Filka je posilňovanie analytických kapacít štátnej správy, uprednostňuje sa podpora štúdia v nasledujúcich oblastiach: ekonómia, matematika, štatistika a verejná politika. V roku 2017 sa uskutočňuje výber na 15 možných pozícií. Záujem o získanie štipendistu vyjadrili:

• Ministerstvo financií SR – Inštitút finančnej politiky, Útvar hodnoty za peniaze,
• Ministerstvo pôdohospodárstva a rozvoja vidieka SR,
• Ministerstvo práce, sociálnych vecí a rodiny SR – Inštitút sociálnej politiky,
• Ministerstvo spravodlivosti SR – Analytické centrum,
• Ministerstvo školstva, vedy, výskumu a športu SR – Inštitút vzdelávacej politiky,
• Ministerstvo zdravotníctva SR – Inštitút zdravotnej politiky,
• Úrad vlády SR – Sekcia regionálneho rozvoja, Inštitút pre stratégie a analýzy.

Špecifikácia pozícií, tak ako ich predložilo príslušné ministerstvo/Úrad vlády SR.
Výberový proces
Výber oprávnených žiadateľov bude prebiehať v dvoch kolách. Prvému kolu predchádza posúdenie žiadostí z hľadiska súladu kritérií s výzvou a administratívna kontrola žiadostí.
V prípade doručenia chybnej alebo neúplnej žiadosti bude žiadateľ e-mailom vyzvaný na opravenie alebo doplnenie žiadosti, a to v lehote troch pracovných dní od vyzvania. Žiadosť, ktorá nebude opravená alebo doplnená v uvedenej lehote, bude z hodnotiaceho procesu vyradená. Rovnako bude z hodnotiaceho procesu vyradená žiadosť, ktorá nie je v súlade s kritériami výzvy.
Prvé kolo
Žiadosti, ktoré splnia formálne požiadavky, budú posúdené dvomi externými hodnotiteľmi, na základe nasledujúcich kritérií:
• umiestnenie študijnej oblasti v rebríčku Times Higher Education 2016/17,
• celkové študijné náklady,
• ovládanie spracovania dát, analytického a koncepčného myslenia,
• životopis a motivačný list.

Do druhého kola postúpi minimálne 9 žiadateľov, ktorí získajú v prvom kole najvyšší počet bodov.
Druhé kolo
O konečnom pridelení grantu rozhodne výberová komisia na základe osobného pohovoru, ktorý je plánovaný na 31. mája 2017 (streda). Pozvánka na pohovor bude vybraným žiadateľom zaslaná e-mailom minimálne tri pracovné dni pred jeho konaním. Pohovor sa uskutoční v Bratislave, presné miesto a čas budú oznámené v pozvánke.

Výberová komisia bude zložená zo zástupcov ministerstiev a Úradu vlády SR, ktoré budúce pracovné pozície ponúkajú. Predsedom komisie bude zástupca Ministerstva školstva, vedy, výskumu a športu SR (ďalej len „ministerstvo školstva“).

Členovia komisie zohľadnia celkový profil uchádzača a jeho vystupovanie, pričom každý člen komisie bude uchádzačov hodnotiť samostatne v súlade s preferenciami príslušného ministerstva či Úradu vlády SR, ktoré zastupuje.

Na poskytnutie štipendia nie je právny nárok. Na ponúkanú pozíciu nemusí byť vybraný žiadny zo žiadateľov.
Trvanie podpory a výška štipendia
Štipendium môže podporiť najviac štyri semestre/šesť trimestrov štúdia, a to aj v prípade, ak je (štandardná) dĺžka štúdia príslušného študijného programu viac ako dva roky.  Náklady spojené so štúdiom si po uplynutí podpornej doby hradí štipendista z vlastných zdrojov, bez ohľadu na záväzok odpracovať tri roky v štátnej správe.

Plánovaný objem finančných prostriedkov vyčlenených na podporu študentov hlásiacich sa o štipendium na akademický rok 2017/18 je spolu 187 000 eur. Počet udelených štipendií bude závisieť od finančnej náročnosti jednotlivých študijných programov a od výšky ostatných nákladov spojených so štúdiom.

Štipendium sa poskytuje na nasledovné náklady spojené so štúdiom: školné, životné náklady, cestovné, náklady na študijné pomôcky a cestovné poistenie.

O štipendium sa môžu uchádzať aj žiadatelia, ktorí už majú časť študijných nákladov pokrytú z iných finančných zdrojov. Táto skutočnosť nemá vplyv na záväzok štipendistu odpracovať tri roky v štátnej správe. Pri posudzovaní celkových študijných nákladov sa v takomto prípade zohľadní len čiastka, o ktorú sa uchádza v rámci tohto grantového programu.

Štipendium na školné sa poskytuje na úhradu školného a poplatkov spojených so štúdiom uhrádzaných vysokej škole. Na základe podkladov od žiadateľa tieto platby uhradí ministerstvo školstva priamo na účet vysokej školy. V prípade, že žiadateľ už školné na akademický rok 2017/2018 uhradil, bude mu na základe relevantných dokladov táto úhrada refundovaná.

Štipendium na životné náklady sa poskytuje vo výške štipendií poskytovaných študentom v Národnom štipendijnom programe podľa štátu štúdia. Štipendium sa poskytuje najviac počas desiatich mesiacov v priebehu jedného akademického roka.

Štipendium na cestovné náklady sa poskytuje na dve jednosmerné cesty alebo jednu spiatočnú cestu štipendistu do a z miesta štúdia počas jedného akademického roku v závislosti od ich skutočných výdavkov. Hodnota štipendia na cestovné náklady pre študentov študujúcich na vysokých školách v Európe sa stanovuje na max. 300,-eur/rok, pre študentov študujúcich na vysokých školách mimo Európy na max. 1500,-eur/rok.

Štipendium na študijné pomôcky sa poskytuje vo výške 200 eur ročne.

Štipendium sa poskytuje aj na náklady na cestovné poistenie počas trvania štúdia v obvyklej výške.
Žiadosť a povinné prílohy
Žiadosť sa predkladá na formulári, ktorý je súčasťou tejto výzvy.

Povinnou súčasťou listinnej aj elektronickej žiadosti sú nasledujúce prílohy:
1. kópia potvrdenia o uchádzaní sa, prijatí alebo štúdiu na vybranej zahraničnej vysokej škole,
2. kópia potvrdenia o výške školného vydaného vysokou školou,
3. podpísaný štruktúrovaný životopis,
4. podpísaný motivačný list (max. 2 strany formátu A 4, písmo Times New Roman veľkosti 12, s informáciami prečo sa žiadateľ rozhodol študovať na danej vysokej škole, akú má predstavu o svojom uplatnení v štátnej správe a ako pri tomto uplatnení využije získané vzdelanie a aké vlastnosti/zručnosti z neho robia najvhodnejšieho kandidáta),
5. kópiu diplomu z doteraz najvyššieho dosiahnutého vzdelania a ďalších relevantných dokladov o vzdelaní (jazykové certifikáty a pod.),
6. súhlas so spracúvaním osobných údajov.

K dokumentom, ktoré nie sú vyhotovené v štátnom, resp. v anglickom jazyku, je potrebné priložiť aj ich preklad do štátneho jazyka.
Zverejnenie výsledkov
Oznámenie celkových výsledkov výberového procesu sa predpokladá do jedného týždňa od zasadnutia výberovej komisie.

Výsledky spolu s dosiahnutým počtom bodov budú uchádzačom oznámené písomne. Uchádzačom, ktorým bude oznámené udelenie štipendia, bude spolu s oznámením zaslaný aj návrh zmluvy o udelení štipendia a spolupráci (ďalej len „zmluva“).

Zoznam všetkých uchádzačov spolu s dosiahnutým počtom bodov a pracovnou históriou v štátnej správe bude zverejnený na webovej stránke ministerstva školstva.
Práva a povinnosti podporených štipendistov
S vybranými uchádzačmi o štipendium bude uzatvorená zmluva. Zmluva bude obsahovať záväzok ministerstva školstva uhradiť náklady štúdia a záväzok príslušného ministerstva, ktoré o vybraného uchádzača prejavilo záujem, poskytnúť štipendistovi po ukončení štúdia štátnozamestnanecké pracovné miesto. Štipendista sa podpísaním zmluvy zaviaže, že za odplatu odpracuje najmenej tri roky na ponúknutej pracovnej pozícii v štátnej správe.

Po uzatvorení zmluvy ministerstvo školstva uhradí školné a poplatky spojené so štúdiom na akademický rok 2017/2018 a začne poskytovať štipendistovi štipendium na jednotlivé štvrťroky štúdia.

V prípade, že v čase predpokladaného nástupu štipendistu do práce na príslušné ministerstvo/Úrad vlády SR vznikne komplikácia, pre ktorú ho nebude možné zamestnať, bude sa hľadať jeho možnosť umiestnenia na inom ministerstve/ústrednom orgáne štátnej správy alebo ostatnom ústrednom orgáne štátnej správy. Štipendista sa v zmluve zaviaže akceptovať aj ponúknutú alternatívu.

Ak príslušné ministerstvo/Úrad vlády SR nebude môcť štipendistovi po úspešnom ukončení štúdia ponúknuť štátnozamestnanecké miesto a ani iné ministerstvá alebo ostatné ústredné orgány štátnej správy neprejavia záujem o jeho zamestnanie, štipendistovi zanikne povinnosť odpracovať v štátnej správe tri roky, alebo vrátiť finančné prostriedky v sume poskytnutého štipendia.

V prípade, že štipendista z vlastného zavinenia odpracuje v štátnej správe menej ako tri roky alebo nezíska vysokoškolské vzdelanie absolvovaním štúdia, na ktoré mal poskytnuté štipendium, bude povinný vrátiť finančné prostriedky v sume poskytnutého štipendia, pričom nesplatená časť sa bude úročiť vo výške úrokovej sadzby, ktorou poskytuje študentom pôžičky Fond na podporu vzdelávania. Lehota splatnosti bude určená v zmluve.

Štipendium poskytnuté v rámci Štipendia Martina Filka má povahu pôžičky, ktorá za stanovených podmienok
a) je bezúročná a
b) má odloženú splatnosť.
Za každý mesiac, ktorý štipendista po skončení štúdia odpracuje v štátnej správe (na dohodnutej pozícií), mu bude odpustená 1/36 istiny.

Povinnosťou štipendistu bude tiež poskytovanie správ o priebehu jeho štúdia v pravidelných 6-mesačných intervaloch.

Inštitúcia môže vyžadovať od štipendistu účasť na letnej stáži. Takáto podmienka ako aj rozsah stáže budú upravené v zmluve.
Ďalšie informácie
V prípade akýchkoľvek ďalších otázok kontaktujte odbor vysokoškolského vzdelávania  na e-mailovej adrese odbor.vsv@minedu.sk.
Špecifikácia ponúkaných pozícií
• Ministerstvo financií SR – Inštitút finančnej politiky (3 pozície):
Inštitút finančnej politiky (IFP) je analytickým útvarom ministerstva SR. Našim poslaním je poskytovať kvalitné a spoľahlivé makroekonomické, daňové a fiškálne analýzy a prognózy, a analýzy a prognózy verejných výdavkov a finančných trhov, pre slovenskú vládu a verejnosť. Zúčastňuje sa aj na tvorbe politík ministerstva financií.

IFP tvoria tri odbory. Odbor makroekonomických analýz a prognóz (IFP1) predpovedá a analyzuje vývoj slovenskej ekonomiky, napríklad rast HDP, infláciu či nezamestnanosť. Zaoberá sa riadením štátneho dlhu, analýzou bankového sektora a ostatnými inštitúciami finančného trhu. Odbor daňových príjmov a fiškálnych analýz (IFP2) predpovedá a analyzuje príjmy verejných rozpočtov (najmä dane a odvody), zaoberá sa fiškálnou politikou, verejnými financiami a ich dlhodobou udržateľnosťou. Odbor štrukturálnych a výdavkových politík (IFP3) sa venuje štrukturálnym politikám (školstvu, trhu práce, zdravotníctvu a hospodárstvu) z pohľadu verejných financií. Analyzuje efektívnosť verejných výdavkov a pripravuje ich krátkodobú a dlhodobú projekciu.

Staň sa súčasťou kreatívneho tímu, ktorého prácu si všímajú nielen médiá, ale sa aj pretavuje do nových politík a ovplyvňuje tak dianie v tejto krajine.

Názov pozície: daňový analytik / analytička
Pomôž svojim zanietením odhaľovať daňové medzery a presnejšie odhadovať daňové príjmy.

Náplň práce:
- analýza daní v oblasti
- prognóza daní
- hodnotenie vývoja daní
- kvantifikácia legislatívnych zmien
- analýzy distribučných vplyvov
- analytická práca na odhaľovaní daňových medzier
- analýza daňových priznaní.

Názov pozície: makroekonomický analytik / analytička
Podieľaj sa na oficiálnych prognózach ekonomiky a svojimi analýzami prispej k lepšiemu chápaniu makroekonomického vývoja.

Náplň práce:
- analýza makroekonomického diania v oblasti:
- prognóza makroekonomických indikátorov
- hodnotenie makroekonomického vývoja
- vplyvu fiškálnej politiky na ekonomiku
- citlivostných scenárov vývoja ekonomiky
- štrukturálnej miery nezamestnanosti
- analýza finančných trhov a  financovania verejného dlhu
- analýza bankového sektora a ostatných finančných inštitúcií.

Názov pozície: analytik / analytička štrukturálnych politík
Pomôž zlepšiť slovenské školstvo či zdravotníctvo.

Náplň práce:
- tvorba analýz a odporúčaní v štrukturálnych politikách  z pohľadu verejných financií (trh práce, zdravotníctvo, školstvo, hospodárstvo)
- hodnotenie a kvantifikácia pripravovaných a už existujúcich politík (napr. vplyv minimálnej mzdy,  dotácie baníkom, model hodnotenia investičnej pomoci, reforma penzijného systému)
- príprava krátkodobej a dlhodobej projekcie verejných výdavkov
- tvorba strategických materiálov (Národný program reforiem, Program stability)
- spolupráca so zahraničnými inštitúciami (OECD, MMF, EK)
- neustále učenie sa vrátane poskytnutia tréningu na zahraničných univerzitách.
• Ministerstvo financií SR – Útvar hodnoty za peniaze (1 pozícia):
Staňte sa súčasťou tímu, ktorého práca zreformuje pravidlá, nastaví procesy a posilní inštitúcie vedúce k prijímaniu dobrých rozhodnutí vo verejnom záujme a zlepší tak výsledky slovenského verejného sektora.
Útvar hodnoty za peniaze (ÚHP) zastrešuje aktivity Ministerstva financií, ktoré podporujú prijímanie dobrých rozhodnutí vo verejnom záujme a zlepšujú tak výsledky slovenského verejného sektora. Ide najmä o reformu pravidiel, nastavenie procesov a posilnenie inštitúcií. Hlavným výstupmi ÚHP sú revízie verejných výdavkov a posudky investícií.
Tento cieľ napĺňame prostredníctvom:
- pravidelného hodnotenia verejných výdavkov naviazaného na tvorbu rozpočtu,
- hodnotenia verejných politík, regulácií a investícií,
- budovania analytických nástrojov,
- podpory vzniku analytických jednotiek v štátnej správe.

Názov pozície: analytik/analytička Hodnoty za peniaze
Náplňou práce je analýza vládnych politík z pohľadu investícií, prevádzky, výdavkových programov a regulácie, a to pomocou analýzy nákladov a prínosov, či výsledkových analýz. Medzi ďalšie úlohy patrí navrhovanie optimalizácie verejných výdavkov a návrhy na zlepšenie samotných návrhov rozpočtov.

Výsledkom práce analytika/analytičky ÚHP sú interné podklady, prezentácie, analýzy, či iné analytické správy pre vedenie Ministerstva financií. Tieto výstupy slúžia ako podklady v procese revízie verejných výdavkov a prispievajú k hodnoteniam, či sú peniaze daňovníkov skutočne vynaložené najlepšie ako je možné. Analytik/analytička ÚHP tiež spolupracuje s medzinárodnými inštitúciami ako OECD, EK alebo MMF. Konečným cieľom práce je vyššia kvalita verejných politík a tvorba rozhodnutí na základe faktov a dát.

Požiadavky na kandidáta/kandidátku:
- Absolvent/ absolventka ekonomického zamerania/matematiky,
- Zodpovednosť, aktívny prístup k riešeniu úloh,
- Záujem o verejné politiky a prácu s dátami,
- Znalosť programov STATA,  MATLAB, R alebo E-views výhodou,
- Schopnosť sa rýchlo orientovať v novej problematike.

Útvar hodnoty za peniaze podporuje rovnosť príležitostí na pracovisku bez ohľadu na pohlavie, rasu, vek či vyznanie.
• Ministerstvo pôdohospodárstva a rozvoja vidieka SR (3 pozície):

Špecializácia 1. Príprava analýz programov cezhraničnej spolupráce
Špecifikácia pozície:
- vypracováva štatistické analýzy pre programy cezhraničnej spolupráce pre potreby výkonu kontrol, auditov a certifikačných overovaní, pre účely spracovania správ o implementácii a čerpaní za operačné programy cezhraničnej spolupráce,
- pripravuje návrhy na evidenciu a štruktúru na sledovanie údajov pre potreby ukončovania pomoci na základe skúseností a zistení z predchádzajúcich programových období,
- vedie databázu prehľadu riadiacej dokumentácie,
- podieľa sa na spracovaní analýz stavu administratívnych kapacít,
- analyzuje odpočty vládnych a rezortných úloh,
- vytvára databázy a návrhy zlepšujúcich opatrení na evidenciu štatistických údajov pre potreby efektívneho vykazovania a reportovania informácií.

Špecializácia 2. Príprava riadiacej komunikácie
Špecifikácia pozície:
- podieľa sa na príprave a aktualizácii riadiacej dokumentácie pre programy cezhraničnej spolupráce, a to predovšetkým opisu systému riadenia a kontroly, interného manuálu procedúr, príručky pre žiadateľa a príručky pre prijímateľa,
- podieľa sa na vypracovaní interných a metodických pokynov, usmernení, vzoru žiadosti o poskytnutie nenávratného finančného príspevku,
- podieľa sa na vypracovávaní záväzných vzorov a rozhodnutí o schválení/neschválení žiadostí o NFP, dodatkov k zmluvám a rozhodnutiam a ich aktualizácii,
- spolupracuje pri tvorbe záväzných právnych dokumentov pre implementáciu programov spolupráce cezhraničnej spolupráce INTERreg V-A a programu ENI a ich aktualizácii.

Špecializácia 3. Právo a legislatíva SR, právo a legislatíva EÚ
Špecifikácia pozície:
- koordinácia a zabezpečovanie plnenia úloh v oblasti preberania právnych aktov EÚ do právneho poriadku SR,
- porovnávanie a zabezpečovanie súladu právnych aktov SR s právnym poriadkom EÚ,
- porovnávanie a zosúlaďovanie všeobecne záväzných právnych predpisov platných a pripravovaných v pôsobnosti ministerstva s komunitárnym právom EÚ alebo právnymi predpismi členských krajín EÚ, Dohovormi Rady Európy a pod.,
- spolupráca s príslušnými ústrednými orgánmi štátnej správy a ostatnými ústrednými orgánmi štátnej správy SR, so zahraničnými partnerskými orgánmi EÚ, Rady Európy, OSN a ostatných asociovaných krajín, ako aj ďalšími orgánmi a organizáciami pôsobiacimi v oblasti aproximácie práva.
• Ministerstvo práce, sociálnych vecí a rodiny SR - Inštitút sociálnej politiky MPSVR SR (2 pozície):
Od 1. februára 2017  bol v rámci ministerstva zriadený nový analytický útvar Inštitút sociálnej politiky, ktorý nadväzuje na tradíciu  Analytického centra MPSVR SR a rozširuje jeho pôsobnosť. Ide o špecializovanú prierezovú odbornú sekciu ministerstva, ktorá bude zabezpečovať komplexnú analytickú činnosť a hodnotenie politík rezortu prostredníctvom troch odborov.

Ťažiskom práce odboru analýz, prognóz a posudzovania vplyvov je zlepšovanie návrhov politík a regulácií prostredníctvom kvalitného posudzovania ich potenciálnych vplyvov na verejné financie, na podnikateľské prostredie, na sociálnu oblasť a zamestnanosť, životné prostredie, informatizáciu spoločnosti a služby verejnej správy pre občana. Okrem toho odbor vypracúva ad-hoc analýzy a monitoringy v oblasti zamestnanosti, trhu práce a v sociálnej oblasti, podieľa sa na tvorbe štátneho rozpočtu a predikciách vývoja čerpania finančných prostriedkov v kapitole MPSVR SR, participuje na tvorbe komplexného informačného systému sociálnej sféry a koordinuje štátne štatistické zisťovania v rámci Národného štatistického systému v podmienkach MPSVR SR. Činnosti odboru prierezových stratégií a koncepcií sú zamerané na hĺbkové analýzy a hodnotenia politík rezortu s vyústením do formulácie odporúčaní a tvorby strategických a koncepčných materiálov v oblasti sociálneho zabezpečenia, politiky zamestnanosti a  trhu práce. Hlavnou náplňou odboru výskumu a pokročilých analýz je tvorba jednotných metodík a prístupov v rámci rezortu, analyzovanie mikroekonomických kauzalít cez expertné matematické nástroje, ako aj skúmanie dlhodobej udržateľnosti systémov sociálneho zabezpečenia a trhu práce v rámci prierezových väzieb.

Požiadavky na kandidáta/kandidátku:
Požadovaná špecializácia
- ukončené VŠ vzdelanie s matematicko - ekonomickým, alebo sociálno - ekonomickým zameraním,
- analytické a koncepčné myslenie,
- všeobecný ekonomický prehľad so záujmom o problematiku trhu práce a sociálneho zabezpečenia,
- znalosť štatisticko – matematických metód,
- skúsenosť so štatisticko - matematickým softvérom (Eviews/ SPSS/ Matlab/ GAMS,..),
- anglický jazyk aktívne, ďalší cudzí jazyk výhodou.

Špecifikácia pozícií
Funkcia: hlavný štátny radca

Náplň:
- tvorba strategických, koncepčných a analytických materiálov a odporúčaní súvisiacich so systémovými väzbami s politikou zamestnanosti a systémom sociálneho zabezpečenia, systémom štátnej rodinnej politiky, politiky sociálnej inklúzie a politikou ochrany detí,
- analyzovanie sociálnych a ekonomických dopadov osobitných opatrení a právnych predpisov,
- analyzovanie efektívnosti a adresnosti opatrení trhu práce a sociálneho zabezpečenia, hodnotenie prínosov a nákladov verejných politík,
- sledovanie ukazovateľov, komparácia a vyhodnocovanie indikátorov v celoštátnom a medzinárodnom kontexte,
- analyzovanie dátovej základne, monitorovanie trendov, hľadanie vzorov a závislostí v dátach.
• Ministerstvo spravodlivosti SR – Analytické centrum (2 pozície):
Analytické centrum (AC) je analytickým útvarom Ministerstva spravodlivosti SR (ministerstvo). Poslaním AC je poskytovať kvalitné a spoľahlivé komplexné analýzy navrhovaných a realizovaných opatrení na úrovni ministerstva v súlade s jeho cieľmi a prioritami v oblasti jeho pôsobnosti, napr.  súdnictvo, ako aj poskytovať prognózy vývojových trendov a s tým súvisiacich verejných výdavkov v rezorte predovšetkým pre vedenie ministerstva ako aj pre verejnosť.

AC analyzuje vývoj významných politík v rezorte spravodlivosti, vykonáva hodnotenie efektívnosti súdnictva a efektívnosti výdavkov, hodnotenie dopadov politík, regulácií a legislatívnych rámcov v rámci pôsobnosti ministerstva a spolupracuje na zabezpečovaní súladu stratégií s rozpočtovými možnosťami ministerstva.

AC spracúva rezortnú štatistiku a metodicky ju riadi, definuje štruktúru štatistických údajov potrebných pre analytickú činnosť centra, spolupracuje pri vývoji informačných systémov rezortu z pohľadu štruktúry údajovej základne a zabezpečuje zber, spracovanie a vyhodnocovanie štatistických údajov.

Názov pozície: právnik/politológ/sociológ - analytik/analytička
AC hľadá ľudí, ktorí svojím zanietením, znalosťou a záujmom o súčasné témy a trendy v oblasti súdnictva a spravodlivosti  ako aj svojimi analytickými schopnosťami pomôžu odhaľovať príčiny, hľadať súvislosti a navrhovať riešenia kľúčových problémov súdnictva, ako sú napr. prieťahy v súdnom konaní, zdĺhavé súdne konania a i.. Staň sa súčasťou nášho tímu, ktorého výsledky môžu podstatne prispieť k realizácii vízie moderného súdnictva v tejto krajine.

Náplň práce:
- zaujímavá a rôznorodá analytická práca na aktuálnych otázkach,
- analýza a prognóza vývoja významných politík, regulácií a legislatívnych zámerov v pôsobnosti rezortu,
- kvalifikácia a kvantifikácia legislatívnych zmien,
- hodnotenie navrhovaných a realizovaných politík, regulácií a legislatívnych rámcov vo vybraných právnych oblastiach,
- definovanie návrhov, riešení  a odporúčaní vo väzbe na pripravované a realizované politiky a legislatívne zámery rezortu,
- spolupráca pri definovaní údajov, ktoré je potrebné sledovať pre analytické potreby vo väzbe na navrhované a realizované politiky a legislatívne zámery rezortu.

Názov pozície: dátový analytik / analytička
Je pre teba výzvou nachádzať riešenia komplexných problémov? Zaujíma ťa výskum, analýza a spracovanie dát a definovanie dátových štruktúr a zostáv? Rád / rada sa hráš s číslami a údajmi a štatistika nie je pre Teba len vedou o číslach? Vieš si kombináciu všetkých týchto faktorov predstaviť vo svete paragrafov a v zákulisí súdov? Ak áno, neváhaj a staň sa súčasťou nášho tímu, ktorého výsledky môžu podstatne prispieť k realizácii vízie moderného súdnictva v tejto krajine.

Náplň práce
- zaujímavá a rôznorodá analytická práca na aktuálnych otázkach,
- analytická práca s dátovou základňou rezortu,
- príprava dátových zostáv podľa požiadaviek analytických úloh,
- definovanie dátových potrieb pre analytické a štatistické účely vo väzbe na navrhované a realizované politiky a legislatívne zámery rezortu,
- analýza a spracovanie dát pre konkrétne analytické úlohy a spolupráca pri definovaní návrhov, riešení  a odporúčaní.
• Ministerstvo školstva, vedy, výskumu a športu – Inštitút vzdelávacej politiky           (1 pozícia):
Názov pozície : analytik vzdelávacích politík
Hlavné úlohy:
- podieľanie sa na tvorbe strategických materiálov ministerstva a materiálov iných predkladateľov, vypracovávanie analýz, prognóz a koncepčných materiálov,
- hodnotenie efektívnosti výdavkov, hľadanie zdrojov neefektívnosti a návrh riešení na ich odstránenie v uvedenej oblasti,
- výber a spracovanie relevantných dostupných dát z národných a medzinárodných zdrojov,
- prenos najlepších skúseností zo zahraničia do materiálov a politík ministerstva.

Požadovaná špecializácia:
- VŠ vzdelanie (najmä v oblasti vzdelávacej politiky, ekonómie, štatistiky, matematiky a verejnej správy),
- analytické myslenie, dobrý písomný prejav, komunikatívnosť,
- základná znalosť a záujem o súčasné témy a trendy v oblasti vzdelávania,
- veľmi dobré ovládanie MS Office; skúsenosti s analýzou a spracovaním dát pomocou niektorého zo štatistických programov výhodou (napr. R, STATA, SAS, SPSS, SQL),
- skúsenosť s výskumom, analýzou a prácou s dátami v oblasti vzdelávania výhodou,
- aktívna znalosť anglického jazyka slovom aj písmom,
- samostatnosť, precíznosť  a schopnosť nachádzať riešenia,
- záujem rozvíjať sa, proaktívny a cieľavedomý prístup,
- zmysel pre spoluprácu a prácu v kolektíve.
• Ministerstvo zdravotníctva SR – Inštitút zdravotnej politiky (1 pozícia):
Špecifikácia pozície
Funkcia: hlavný radca
Charakteristika:
- vypracovávanie stanovísk a analytických návrhov priorít v oblasti rozvoja zdravotníctva v spolupráci s národnými organizáciami s využitím rôznych národných a medzinárodných databáz,
- príprava podkladov pre rozhodovanie o cieľoch pre jednotlivé organizačné útvary Ministerstva zdravotníctva SR,
- realizácia analytickej činnosti podľa aktuálnej potreby Ministerstva zdravotníctva SR,
- hodnotenie dosahovania strategických priorít v oblasti zdravotníctva.

Požiadavky na uchádzača:
- Ukončený druhý stupeň vysokoškolského vzdelania so zameraním na ekonómiu, manažment alebo finančnú matematiku. So záujmom o zdravotníctvo, systémovým myslením, komunikatívny a proaktívny.

Ďalšie činnosti:
- zabezpečovanie monitoringu a analýz celonárodných a celospoločenských programov v oblasti vedy a výskumu zdravotníctva,
- spolupráca s jednotlivými komisiami a poradnými orgánmi ministerstva, Národným centrom zdravotníckych informácií, Štatistickým úradom SR, Ministerstvom financií SR, zdravotnými poisťovňami a stavovskými organizáciami pri riešení rôznych požiadaviek.
• Úrad vlády SR (2 pozície):
1. Špecializácia štipendistu - Sekcia regionálneho rozvoja

Funkcia: hlavný radca
Charakteristika:
- podpora prípravy a realizácie akčných plánov najmenej rozvinutých okresov
- podpora prípravy a realizácie plánov hospodárskeho a sociálneho rozvoja
- monitorovanie a vyhodnocovanie realizácie rozvojových plánov
- vypracovanie koncepčných a strategických materiálov v regionálnom rozvoji
- spolupráca s medzinárodnými inštitúciami a prenos skúseností v regionálnom rozvoji

Požiadavky na uchádzača:
Ukončený druhý stupeň vysokoškolského vzdelania so zameraním na regionálny rozvoj, ekonómiu, vzdelávanie, verejné obstarávanie, cestovný ruch, pôdohospodárstvo a trh práce .

2. Špecializácia štipendistu – Inštitút pre stratégie a analýzy
Náplň práce štipendistu:
- analýza dopadu vládnych politík ako aj európskej integrácie v kontexte Slovenska a tiež v medzinárodnom/európskom kontexte
- príprava analytických výstupov a hodnotení podľa potrieb vlády a iných orgánov štátnej správy
- príprava strategických a metodologických podkladov pre vládu a iné orgány štátnej správy
- ekonometrická analýza makro a mikro údajov, príprava analytických štúdií a ich prezentácia na seminároch v sektore štátnej správy ako aj na medzinárodných akademických konferenciách

Odborné požiadavky:
- PhD alebo MSc/MA z ekonómie, politológie alebo verejnej politiky
- znalosť ekonómie a ekonometrie
- analytické myslenie a komunikačné schopnosti
- aktívna znalosť anglického a slovenského jazyka slovom a písmom
- pokročilá znalosť MS Office (Excel, Word, PowerPoint)
- skúsenosť s prácou s analytickým softvérom (Eviews, Matlab, R, STATA)
- znalosť modelovania alebo tvorby databáz výhodou
- predošlá skúsenosť s výskumom alebo analytickou činnosťou výhodou